**Ομιλία ιδρυτή ΝΕΟΝ κ. Δημήτρη Δασκαλόπουλου**

**στην εκδήλωση για την ανακοίνωση του Πολιτιστικού Προγράμματος Σύγχρονης Τέχνης 2021 στο πρώην Δημόσιο Καπνεργοστάσιο – Βιβλιοθήκη και Τυπογραφείο Βουλής των Ελλήνων**

*Αίθουσα Γερουσίας Βουλής, 14 Δεκεμβρίου 2020*

**ΔΗΜΙΟΥΡΓΙΑ ΝΕΟΝ**

Καλησπέρα σας.

Αξιότιμε κύριε Πρόεδρε,

Αγαπητοί φίλοι,

Είμαι ευτυχής που βρίσκομαι εδώ και σας ζητώ να μου επιτρέψετε να παρουσιάσω την δραστηριότητα του οργανισμού μου, καρπός της οποίας είναι η τιμητική για εμάς συνεργασία με τη Βουλή των Ελλήνων.

Ο ΝΕΟΝ δημιουργήθηκε το 2013 ― σε μια ιδιαίτερα δύσκολη εποχή για την Ελλάδα και τους Έλληνες. Η κρίση της δεκαετίας, πέρα από τη συνολική της επίδραση στην κοινωνία, υπήρξε μια ανατροπή και μια δοκιμασία σε ατομικό επίπεδο, αφού μας αποκάλυψε ότι η ευημερία μας ήταν επίπλαστη και μας εξανάγκασε σε επώδυνες προσαρμογές.

Υπήρξε τελικά μια κρίση που αποκάλυψε όλες τις αδυναμίες της κοινωνίας μας , μια κρίση που ενώ βολικά βαφτίστηκε οικονομική, ήταν στην πραγματικότητα πολιτισμική.

Σε αυτή την εποχή ίδρυσα τον ΝΕΟΝ, με τη βαθιά πίστη ότι η τέχνη, ιδιαίτερα δε η σύγχρονη τέχνη, έχει τη δύναμη να εμπνεύσει, να αφυπνίσει, να συγκινήσει, τόσο σε ατομικό όσο και σε συλλογικό επίπεδο. Η σύγχρονη τέχνη είναι επίκαιρη, διερωτάται και προτείνει, αφορά στο δικό μας σήμερα και στο δικό μας αύριο.

Η σύγχρονη τέχνη σε αναγκάζει να συμπορευτείς ενεργά με την εποχή σου.

Να εξελίσσεσαι συνειδητά σε έναν κόσμο ραγδαίων και συνεχών αλλαγών.

Αυτή η συνειδητή εξέλιξη , είναι, πιστεύω, υποχρέωση κάθε πολίτη σε μια ελεύθερη κοινωνία και η διαδρομή μέσα απο την οποία ο πολίτης γίνεται πιο ενεργός και κατά συνέπεια πιο ωφέλιμος στο κοινωνικό σύνολο.

Γνωρίζοντας ότι η σύγχρονη τέχνη δεν είναι προσιτή ούτε προσβάσιμη στο ευρύ κοινό, ίδρυσα έναν Οργανισμό που επιδιώκει να εκθέσει το ευρύτερο κοινό στις προκλήσεις της σύγχρονης τέχνης. Για να το πετύχει καλύτερα, ο ΝΕΟΝ δεν περιορίζεται σε έναν δικό του χώρο.Επιλέγει να δρα σε διαφορετικους κάθε φορά χώρους που μπορούν να προσελκύσουν το ενδιαφέρον του κοινού καθώς και να εμπνεύσουν την δημιουργικότητα των καλλιτεχνών . Ο ΝΕΟΝ ενεργοποιεί δημόσιους και ιδιωτικούς χώρους, προσφέροντας νέες εμπειρίες ως προς τη χρήση τους. Όλες οι εκθέσεις και εκδηλώσεις του , είναι ανοιχτές σε όλους, με δωρεάν πρόσβαση.

**ΠΡΟΣΦΟΡΑ ΝΕΟΝ ΣΤΗΝ ΚΟΙΝΩΝΙΚΗ ΕΥΠΟΙΙΑ**

Στη διάρκεια των 7 χρόνων λειτουργίας του, ο ΝΕΟΝ έχει πραγματοποιήσει 30 εκθέσεις σύγχρονης τέχνης σε 25 διαφορετικές τοποθεσίες και χώρους. Μεταξύ αυτών και 8 εκθέσεις σε αρχαιολογικούς και ιστορικούς χώρους, αφ’ ενός εισάγοντας ένα σύγχρονο μοντέλο συνεργασίας δημόσιου και ιδιωτικού τομέα, αφ’ ετέρου προκαλώντας τη συνομιλία του κλασικού μας πολιτισμού με τη σύγχρονη δημιουργία..

Ταυτόχρονα, ο ΝΕΟΝ, μέσα από τις εκθέσεις του, φιλοδοξεί να αναδείξει εμβληματικούς χώρους, που συχνά παραμένουν πολιτιστικά ανεκμετάλλευτοι, και να τους φέρει στο προσκήνιο της πολιτιστικής δράσης. Σε πολλές περιπτώσεις, ο ΝΕΟΝ άφησε το αποτύπωμά του σε δημόσιους χώρους, χρηματοδοτώντας σημαντικά έργα υποδομής που συμβάλλουν στην ουσιαστική αναβάθμιση και περαιτέρω αξιοποίηση των χώρων αυτών, όπως το Ωδείο Αθηνών ή το Αστεροσκοπείο, και τώρα το Καπνεργοστάσιο της Βουλής.

Ο ΝΕΟΝ φόρτισε το ενδιαφέρον για τον πολιτισμό και την σύγχρονη τέχνη και δημιούργησε μια ευρεία ομάδα ακολουθητών. Περισσότεροι από 450.000 άνθρωποι παρακολουθούν τον ΝΕΟΝ και έχουν επισκεφθεί τις εκθέσεις του.

Ο ΝΕΟΝ παρουσίασε στο ελληνικό κοινό σύγχρονους καλλιτέχνες διεθνούς φήμης και έδωσε την δυνατότητα σε Έλληνες καλλιτέχνες να δημιουργήσουν και να συνεργαστούν με ξένους σύγχρονους καλλιτέχνες, με εκθέσεις  που προσέλκυσαν την προσοχή των διεθνών μέσων αναδεικνύοντας τη χώρα μας.

Ταυτοχρόνως, ο ΝΕΟΝ στηρίζει την εκπαίδευση και τους νέους δημιουργούς, με προγράμματα χορηγιών και υποτροφιών και έχει ενισχύσει 167 φοιτητές και 1.200 καλλιτέχνες.

Παράλληλα, συστήνουμε τη σύγχρονη τέχνη στους μαθητές των γυμνασίων, μέσα από το πρόγραμμα «Είναι αυτό Τέχνη;». Σε υλοποίηση του Ελληνικού Παιδικού Μουσείου, το πρόγραμμα έχει απευθυνθεί σε περισσότερους από 16.200 μαθητές και 960 καθηγητές, εξοικειώνοντας τους νέους με τα σύγχρονα καλλιτεχνικά ρεύματα και βοηθώντας τους να αναπτύξουν προσωπικούς και συλλογικούς τρόπους έκφρασης.

**ΜΟΝΤΕΛΟ ΣΥΝΕΡΓΑΣΙΑΣ ΔΗΜΟΣΙΟΥ-ΙΔΙΩΤΙΚΟΥ ΦΟΡΕΑ**

Βασικός πυλώνας στη δράση του ΝΕΟΝ είναι οι συνεργασίες με τους φορείς. Δημιουργήσαμε ένα νέο μοντέλο συνεργασίας μεταξύ ιδιωτικού και δημόσιου τομέα, βασισμένο στην αμοιβαία εμπιστοσύνη, μέσω μιας επίπονης διαδικασίας πολλών ετών. Μας δοκίμασαν πολλές φορές και μέσω αυτής της διαδικασίας αποδείξαμε ότι ανταποκρινόμαστε στις υψηλότερες προδιαγραφές που τις βάζουμε μόνοι μας, δεν περιμένουμε άλλους να τις θέσουν. Οι εκθέσεις μας σε ιστορικούς και αρχαιολογικούς χώρους απέδειξαν ότι, εφόσον υπάρχει επαγγελματισμός, πειθαρχία, σοβαρότητα, σεβασμός, οι δημόσιοι οργανισμοί, αλλά και η αντίληψη της κοινωνίας, ξεπερνούν τις αναστολές και αναδεικνύουν και προοδευτικότητα και εξωστρέφεια. Μέσα σε αυτά τα χρόνια, έχουμε δημιουργήσει σταθερές σχέσεις με όλους τους δημόσιους λειτουργούς και φορείς που συνεργαστήκαμε, τους οποίους από αυτό το βήμα θέλω να ευχαριστήσω θερμά γι’ αυτή τη συνεργασία, αλλά κυρίως για την εξωστρέφεια και το όραμα που μοιραστήκαμε.

Αυτός ο τρόπος λειτουργίας και συνεργασίας, αυτή η σχέση εμπιστοσύνης επισφραγίζεται με την συνεργασία μας με τον κορυφαίο δημοκρατικό θεσμό της χώρας, την Βουλή των Ελλήνων, μάλιστα σε χρονική συγκυρία ιδιαίτερης σημασίας.

Η έκθεση με τίτλο “Πύλη-Portals” που θα παρουσιάσουμε στον ιστορικό χώρο του πρώην Δημόσιου Καπνεργοστασίου της οδού Λένορμαν, στην ιστορική περιοχή του Κολωνού, ελπίζουμε ότι θα γίνει τόπος συνάντησης, αφύπνισης και προβληματισμού, για την επόμενη χρονιά. Αυτός ο νέος τόπος συνάντησης προετοιμάζεται καθόλη την διάρκεια του φετινού χρόνου, με δωρεά του ΝΕΟΝ, ώστε να παραδοθεί στην κοινωνία και στην Βουλή των Ελλήνων, ως ο νέος πολιτιστικός τόπος της πόλης μας.

Τη χρονιά στην οποία γιορτάζουμε τα 200 χρόνια από την Επανάσταση του 1821, που, εκτός από εθνική επανάσταση των Ελλήνων, είναι και η αρχή της προσπάθειας μας να οργανώσουμε ένα κράτος κατά τα πρότυπα των προηγμένων κρατών της Δυτικής Ευρώπης. Πετύχαμε τον στόχο και κατά πόσο; Το γεγονός είναι ότι η προσπάθεια αυτή διαρκεί αισίως επί δύο αιώνες· και η επέτειος μας δίνει την ευκαιρία να αναστοχαστούμε την ιστορική πορεία που διανύσαμε και, ενδεχομένως, από τη μελέτη αυτής της πορείας να διαισθανθούμε αυτό που οι παλαιότερες γενιές θα έλεγαν «το πεπρωμένο μας». Αυτό τον αναστοχασμό προς την εθνική αυτοσυνειδησία, η οποία εντάσσεται σε ένα παγκόσμιο περιβάλλον προβληματισμού, προωθεί, με τον τρόπο της, η έκθεση που παρουσιάζουμε.

Εμείς, με αυτή την προσπάθεια, επιδιώκουμε να προβάλουμε τη σημαντική αναπτυξιακή διάσταση της τέχνης, να αναδείξουμε τη σύγχρονη δημιουργικότητα μας, να προάγουμε μοντέλα συνεργασίας και να υλοποιήσουμε ένα εγχείρημα άρτιο, αντάξιο μιας σύγχρονης και αναπτυγμένης κοινωνίας προόδου.

Ο πρόεδρος της Βουλής, κ. Κωνσταντίνος Τασούλας, μου θύμισε μια φράση του Oscar Wilde: «*Δεν θέλουμε να κάνουμε την τέχνη φιλολαϊκή, θέλουμε να κάνουμε τον κόσμο φιλότεχνο*». Θα ήθελα από αυτό το βήμα να τον ευχαριστήσω θερμά για την ουσιαστική συνομιλία, την συνεργασία και υποστήριξη προς αυτήν την κατεύθυνση.